**Bezenye Községi Önkormányzat képviselő-testületének**

**4/2015.(III.27.) önkormányzati rendelete**

**az avar és növényi hulladék nyílttéri égetéséről**

Bezenye Községi Önkormányzat képviselő-testülete a környezet védelmének általános szabályairól szóló 1995. évi LIII. törvény 46.§ (1) bekezdés c) pontjában és 48.§ (4) bekezdés b) pontjában foglalt felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

1. **Fejezet**

**Általános rendelkezések**

1. **Az önkormányzati rendelet célja és hatálya**

**1.§**

A rendelet célja az avar, növényi- és kerti hulladék nyílttéri égetésére vonatkozó olyan helyi szabálynak a megállapítása, ami a levegő tisztaságának védelmét elvárható és betartható módon biztosítsa, ezzel elősegítve a társadalmi együttélés szabályainak betartását, egymás szükségtelen zavarásának csökkentését.

**2.§**

A rendelet területi hatálya – erdő terület kivételével – Bezenye község közigazgatási belterületére terjed ki.

**3.§**

A rendelet személyi hatálya Bezenye község közigazgatási területén a természetes személyekre, a jogi személyekre és jogi személyiséggel nem rendelkező társaságokra terjed ki.

1. **Értelmező rendelkezések**

**4.§**

E rendelet alkalmazásában:

(1) Avar, növényi- és kerti hulladék: lehullott falomb, kaszálék, nyesedék, lábon álló növényzet, tarló és növénytermesztéssel összefüggésben keletkezett hulladék, továbbá a kert használata során keletkező és további hasznosítására nem kerülő maradvány, fű egyéb növényi maradványok.

(2) Ingatlantulajdonos: az a természetes vagy jogi személy, illetve jogi személyiséggel nem rendelkező szervezet, akinek/amelynek tulajdonában – vagy ha a birtokos a tulajdonos személyétől eltér, akkor – birtokában, kezelésében vagy használatában lévő ingatlanon települési szilárd hulladék keletkezik vagy más módon a birtokába kerül.

(3) Hasznosítás: kerti hulladék komposztálása.

(4) Tároló edény: hulladékgyűjtő tartály, konténer, egyéb tartály, papír vagy műanyag zsák.

1. **Fejezet**

**Részletes rendelkezések**

1. **Avar és növényi hulladék égetésének szabályai**

**5.§**

(1)A község területén az avar, növényi- és kerti hulladék ártalmatlanításáról, hasznosításáról elsősorban komposztálással kell gondoskodni.

(2) Az avar, növényi- és kerti hulladék égetés tilalmának hatálya alá tartozó ingatlantulajdonos a nem komposztált avar és növényi hulladékot, a települési szilárd hulladék begyűjtését végző közszolgáltatóval köteles elszállíttatni.

(3) Az égetés során a helyben (telken belül, illetve az azt határoló közterületen) keletkezett avar, növényi – és kerti hulladék semmisíthető meg.

(4) A (3) bekezdésben meghatározott hulladékkal együtt kommunális és ipari eredetű hulladék, vagy veszélyes hulladék (műanyag, gumi, vegyszer, festék illetve ezek maradékai) nem égethető.

(5) Lábon álló növényzet, tarlóégetés tilos.

**6.§**

(1) Bezenye község közigazgatási belterületén az avar, növényi- és kerti hulladék nyílttéri égetése minden év január 1-je és május 31-e között, valamint szeptember 1-je és december 31-e között szerda és vasárnap, valamint ünnepnapok kivételével -, naponta 7.00 – 19.00 óra között történhet.

(2) Hulladék nem égethető tűzgyújtási tilalom időtartama alatt.

**7.§**

(1) Nyílttéri égetés során a tűzgyújtási tilalomra és a meteorológiai viszonyokra figyelemmel kell lenni.

(2) Az avart, növényi- és kerti hulladékot csak olyan helyen és területen szabad égetni, ahol az égetés és annak hősugárzása a személyi és vagyonbiztonságot nem veszélyezteti, vagyoni és környezeti kárt nem okoz.

(3) A tűzrakó helyet épülettől és egyéb éghető anyagtól olyan távolságra kell elhelyezni, hogy arra veszélyt ne jelentsen.

(4) A tűz őrzéséről és veszély esetén annak eloltásáról a tűz gyújtója köteles gondoskodni. A tűz helyszínén olyan eszközöket és felszereléseket kell készenlétben tartani, amelyekkel a tűz terjedése megakadályozható, illetőleg eloltható.

(5) Az égetés végén meg kell győződni arról, hogy a tűz elhamvadt és gondoskodni kell a visszamaradt parázs, vagy hamu lelocsolásáról, vagy földréteggel történő lefedéséről.

(6) A füstképződés csökkentése érdekében az avart, növényi- és kerti hulladékot előzetesen szikkasztani, szárítani kell és az eltüzelés csak folyamatosan kis adagokban történhet.

(7) Nagyobb mennyiségű hulladék egyszerre történő elégetésre irányuló szándék esetén a szomszédokat, legalább három nappal korábban tájékoztatni kell az égetés várható időpontjáról. Az égetés egy alkalommal legfeljebb három óráig tarthat.

(8) Tilos az avar, növényi- és kerti hulladék égetése a 6.§ (1) bekezdésében meghatározott időszakon belül is, párás, ködös, esős időben, illetőleg erős szél esetén.

(9) Az égetés folyamatának gyorsítására éghető folyadék (benzin, gázolaj, stb.) légszennyező, vagy bűzös segédanyag nem használható.

(10) Tilos égetni kisfeszültségű, közép- és nagyfeszültség, továbbá távközlési hálózati vezetékek alatt.

**8.§**

Közterületen avar, növényi- és kerti hulladék égetéséhez a jegyző engedélye szükséges.

1. **Szabadtéri tűzgyújtás szabályai**

**9.§**

A szabadtéri tűzgyújtás, tüzelőberendezés- használat kizárólag a jogszabályokban meghatározott tűzvédelmi követelmények és műszaki mentéssel kapcsolatos feladatok szigorú betartásával történhet.

1. **Fejezet**

**Záró rendelkezések**

**10.§**

E rendelet 2015. március 27. napján lép hatályba.

**Kammerhofer Róbert dr. Gáli Péter**

polgármester jegyző

**Záradék:**

A rendelet 2015. március hó 27. napján kihirdetésre került.

**dr. Gáli Péter**

jegyző